Ruotsi­demokraatteja vastustavaan kannan­ottoon pantiin julkkisten alle­kirjoituksia ilman lupaa

Kulttuurivaikuttajien kannanotossa oli yli 200 allekirjoitusta. Ainakin kaksi nimistä oli päätynyt listalle ilman henkilöiden lupaa.

Laulajat Eva Dahlgren ja Lisa Nilsson ovat listalla mukana.­

Julkkikset ottivat tuleviin vaaleihin torstaina kantaa Aftonbladetissa. Kannanoton takana on näyttelijä Kjell Bergqvist, ja sen on allekirjoittanut yli 200 ruotsalaista kulttuurivaikuttajaa.

Muun muassa laulaja Eva Dahlgren, laulaja Lisa Nilsson ja korusuunnittelija Efva Attling ovat allekirjoittaneet mielipidekirjoituksen.

Asia sai yllättävän käänteen, kun alkuperäisellä nimilistalla olevat jääkiekkoilija Börje Salming ja mediapersoona Jan Scherman ovat julkisuudessa kertoneet, etteivät he ole hyväksyneet nimiensä julkaisemista. Myös kaksi muuta henkilöä ovat vetäneet nimensä listalta.

– En ikinä ottaisi julkisesti kantaa ja menisi mukaan tuollaiselle listalle. Se on periaatteideni vastaista, kommentoi Scherman SVT:lle.

Bergqvist kertoi SVT:lle olleensa itse yhteydessä ”ainakin 98 prosenttiin” listalla olevista.

Koveneva ilmapiiri huolestuttaa

Kulttuurivaikuttajat kertovat olevansa huolissaan demokraattisen ilmapiirin muutoksesta, jos ruotsidemokraatit voittavat vaalit.

”Tänä päivänä olemme uudessa tilanteessa. Kovemmassa ja vahvemmin kahtia jakautuneessa yhteiskunnan ilmapiirissä, jossa on uhkaa ja vihaa kulttuurihenkilöitä, taiteilijoita ja journalisteja kohtaan, Ruotsin kansalla on edessä vaalit, jotka voivat tarkoittaa kokonaan uutta Ruotsia”, sanotaan Aftonbladetissa julkaistussa tekstissä.

”Tiedämme historiasta, että ne voimat, jotka ovat halunneet hyökätä demokratiaa kohtaan, ne hyökkäävät voimalla vapaata kulttuuria kohtaan”, kirjoituksessa sanotaan.

Avoimessa kirjeessä listataan uutisia ruotsidemokraattien kulttuuripoliittisista kannanotoista muun muassa museoita, ”provokatiivista taidetta” ja ruotsalaismediaa kohtaan.

”Mitä tahansa mutta ei koskaan ruotsidemokraatteja”, loppuu kirje. Kjell Bergqvist on myös samannimisen Facebook-ryhmän takana. Facebook-ryhmässä on yli 100 000 jäsentä.